Daventry

Daventry er en markedsby i grevskapet Northamptonshire, England. Den er administrasjonsby for det større distriktet Daventry. Byen ligger 123 km nord-nordvest for London via motorveien M1, 22,4 km vest for Northampton, 16,4 km sørøst for Rugby, og 25,2 km nord-nordøst for Banbury. Byen Daventry har ved folketellingen i 2011 en befolkning på 25 026 innbyggere, mens distriktet av samme navn har en befolkning på 77 843 innbyggere for samme tidsrom.

Daventry har et historisk sentrum rundt markedsplassen, og moderne bolig- og industriområder i utkanten. Rett utenfor sentrum ligger en stor park og et vannreservoar. Mange bedrifter bruker Daventry som lager- og distribusjonssenter, på grunn byens nærhet til motorveien M1 og den sentrale beliggenheten i forhold til alle deler av Storbritannia.

Stedsnavnet 
Stedsnavnet er avledet fra den norrøne bosetningen Danetre fra da danske vikinger invaderte England, men basert på et eldre brytonisk navn. Den eldste formen er dwy-afon-tre, «byen ved to avoner», hvor avon betyr elv (og er også navnet på flere engelske elver, blant annet Avon i Warwickshire). Dette navnet beskriver den geografiske situasjonen mellom de nærliggende kildene til elven Leam, som flyter vest, og elven Nene, som flyter øst. Danene var ledet av Ivar Beinlause, og hele East Anglia ble etter hvert underlagt dem. Danetre, som det ble kjent som, var et av deres befestningspunkter. William Shakespeare omtalte stedet som Daintree, og en stavemåte som fortsatt eksisterer. Tradisjonen vil ha det til at danene plantet et eiketre ved toppen av Borough Hill for markere sentrum av England. Denne delen av byens historie er reflektert i byens segl. Byen opptrer som Dauentre på Christopher Saxtons kart fra 1637.

Historie 
De eldste sporene etter menneskelig aktivitet er funnet på Borough Hill, 199 moh, hvor det ligger levninger etter et bygdeborg fra jernalderen. Dette er et av de største festningene fra jernalderen som er kjent i Storbritannia. Det er også funnet rester etter romerske bygninger like ved åsen.

Daventry fikk bystatus i et charter fra 1606. Et nytt charter ble utstedt i 1674. Under borgerkrigen var Karl I innkvartert i Daventry sammen med store deler av sine styrker før slaget ved Naseby, som sto nær byen den 14. juni 1645. Byen hadde tidligere et eget museum dedikert slaget, men dette ble nedlagt i 2004. Slaget ble utkjempet den  mellom parlamentarikerne under generalene Oliver Cromwell og Thomas Fairfax på den ene siden, og den kongelige hær under Karl I av England. Slagets utfall avgjorde borgerkrigen. Det er fortsatt et museum for slaget i landsbyen Naseby.

I 1923 anla BBC en stor sendestasjon på Borough Hill. Den ble i 1935 brukt for den første praktiske testen av et radarsystem. Inntil 1992 sto det mange store antenner på åsen, men etter at sendestasjonen stengte det året har alle unntatt én blitt fjernet. Den gjenværende antennen brukes til flykontroll.

Inntil 1950 var Daventry en liten landsens by, med omkring 6000 innbyggere. Veksten startet i 1954, da kulelagerprodusenten British Timken bygde en stor fabrikk i byen. En ny vekstperiode kom i begynnelsen av 1960-tallet, da man anla boligområder for å huse folk som flyttet fra Birmingham under en stor byrenovering. Fra 1955 til 1975 ble befolkningen mer enn tredoblet.

Referanser

Litteratur 
 Greenall, R.L. (1999): Daventry Past. Chichester, West Sussex: Phillimore & Co. ISBN 1-86077-108-4.

Eksterne lenker 
 
 Daventry Town Council
 Daventry District Council
 Daventry Express, lakalavisen
 Northamptonshire Communications Club - Borough Hill Radio History

Byer i Northamptonshire